**Új baloldalt!**

A Párbeszéd Magyarországért politikai nyilatkozata

**1. Válságban az ország!** Huszonöt évvel a köztársaság kikiáltása után Magyarország kívülről elszigetelődött, belülről az illiberális, szabadságellenes maffia-kormányzás és a reménytelenség fojtogatja. A demokrácia romjain a korrupt és gátlástalan hatalom a saját uralmát igyekszik bebetonozni. Az emberek többségét kiszolgáltatottság köti gúzsba.

**2. Nem fordulhatunk vissza Kelet felé!** A nyugati értékeket elárulva a kormány Putyin rezsimjéhez igyekszik láncolni hazánkat, Kelet elnyomó rendszereit tekinti példának. Szabadságunk és európaiságunk évtizedek óta nem volt ekkora veszélyben!

**3. A baloldal is válságban van.** Milliónyi kiábrándult, becsapott szavazó nem találta szavazatára méltónak a baloldali ellenzék pártjait. A baloldal önmagával, és nem az emberek gondjaival volt elfoglalva. A három egymást követő választási kudarc megmutatta, hogy az elhasznált, ötlettelen régi baloldal, mely nem tudott maradéktalanul megszabadulni a korrupciótól, a vezérelvűség örökségétől, nem képes megdönteni Orbán zsarnoki rendszerét.

**4. A baloldal legyen baloldali!** A baloldal nem foroghat szélkakasként. Tisztelnie és büszkén vállalnia kell gyökereit: az ’56-os munkástanácsok demokratikus szocializmusát, Bibó Istvánt és Kéthly Annát, Kassák Lajost és Solt Ottiliát, egyúttal inspirációt kell merítenie az alterglobalizációs mozgalmakból is. Esélyegyenlőség, szolidaritás és önszerveződés nélkül nincs megújulás!

Tűrhetetlennek tartjuk a bérrabszolgaként dolgozó emberek és a mélyszegénységben élők kiszolgáltatottságát, kizsákmányolását. Az 1989-ben kikiáltott köztársaság egyszer már összeomlott attól, hogy ordítóvá váltak az igazságtalanságok és átjárhatatlan szakadékok keletkeztek a társadalomban. Ezt nem szabad hagyni! De nem szabad behódolni a rendpártiságnak sem: az emberi méltóság mindenek felett áll; nincs demokrácia igazságosság nélkül, nincs fenntarthatóság szolidaritás nélkül!

Zöld baloldali közösségként egy másik világot, az északi ökoszociális modellt ajánljuk Magyarországnak, ahol a társadalom a szolidaritásra, a gazdaság a tudásra, a demokrácia pedig a részvételre épül.

**5. Zöld a jövő**! Meggyőződésünk, hogy a 21. század politikája: zöld politika. Egy bolygónk van – ha tönkretesszük, nincs tovább. Minden embernek joga van az egészséges élelmiszerhez, a tiszta vízhez, a tiszta levegőhöz, az élhető és egészséges környezethez. Bölcsen és takarékosan kell gazdálkodnunk erőforrásainkkal. Felelősséggel tartozunk azért, hogy milyen világot hagyunk hátra gyermekeink és unokáink számára.

**6.** **Itthon akarunk élni!** Osztozunk a fiatalok dühében, látjuk a tömeges elvándorlást, a kultúra és az oktatás tudatos leépítését, a mélyülő digitális szakadékot, a sikeres pályakezdés ellehetetlenülését. A zöld baloldali politika ennek pont az ellenkezője. A jövő záloga az oktatás és a képzés kiterjesztése, a tudásszerzés demokratizálása, a társadalmi felemelkedés biztosítása – mindenkinek. Olyan országban akarunk élni, ahol mindenki leérettségizhet, és tandíj nélkül diplomát szerezhet; helyre kell állítani a szellemi műhelyek, az oktatás és a kultúra autonómiáját.

**7. Korrupciómentes kormányzást, átlátható politikát!** Ma Magyarországot maffia-módszerekkel kormányozzák, a gazdaságot pedig egy maroknyi oligarcha tartja fogságában. Nem fogunk megbocsátani egyetlen korrupt politikusnak sem! Nincs kompromisszum, nincs szemhunyás akkor sem, ha a mi oldalunkon hibáznak. Mindet meg kell tenni azért, hogy közösen véget vessünk a mindent átszövő korrupciónak.

**8. A politikának bizonyítania kell!** A politikusoknak – minden oldalon – tettekkel kell bizonyítaniuk, hogy kiérdemelték a választók megelőlegezett bizalmát. Sok apró cselekedettel, következetes munkával kell tanúbizonyságot adni arról, hogy tényleg a közjót szolgálják. Mi is ezen leszünk minden egyes önkormányzatban, minden egyes településen: zöldenergiával és tanodákkal, közösségi terekkel és szociális szövetkezetekkel.

**9. Hiszünk a szelíd ellenállás, a részvétel és a közösségek erejében!** Elutasítjuk az erőszak alkalmazását, legyen az a politikában, az utcán, vagy a családon belül. De ha kell, polgári engedetlenséggel és erőszakmentes akciókkal meg védjük a demokrácia és az igazságosság értékeit.

Hiszünk abban, hogy a politika nemcsak a politikusok, hanem mindenki dolga. Hiszünk abban, hogy a közösségek kezükbe vehetik a sorsukat.

**10. Önállóság és párbeszéd.** Mostantól teljes erőnkkel arra összpontosítunk, hogy reményt és jövőképet adjunk az embereknek. A PM önállóan politizál, de mind az Együttre, mind az összes hiteles és demokratikus pártra továbbra is partnerként tekintünk: folyamatos lesz köztünk a párbeszéd, és konkrét ügyekben készen állunk az együttműködésre.

Ellenségünk a közöny, szövetségesünk minden, gyökeres változást akaró állampolgár. Új fejezetet kell nyitnunk a baloldal életében: új eszközökkel kell politizálnunk, új embereket kell bevonnunk a közéletbe, fel kell építenünk egy demokratikus köztársaságot!

2014. november 9.

A Párbeszéd Magyarországért taggyűlése